DA Den Europæiske Unions Tidende CE 78/772

(2004/C 78 E/0822)

SKRIFTLIG FORESPØRGSEL P-3008/03

af Karin Riis-Jørgensen (ELDR) til Kommissionen

(6. oktober 2003)

Om: Ulige konkurrencevilkår for EU-landenes fiskeforarbejdningsindustri

Den nordeuropæiske forarbejdningsindustri inden for fiskeriområdet er fuldstændig afhængig af, at den har råvarer til rådighed på samme vilkår som dens konkurrenter uden for EU. De europæiske lande har ofte ikke tilstrækkelig adgang til råvarer i egne farvande og må derfor importere disse råvarer. Råvaren sild udgør et område, der påkalder sig særlig interesse.

Mens norske forarbejdningsindustrier har billig adgang til sild pga. store forekomster i de norske farvande, er de nordeuropæiske producenter henvist til at betale højere priser — samt ofte en told på 15 % oveni — for at få adgang til de samme råvarer ved at importere dem fra netop Norge.

Pga. diverse præferenceaftaler er det samtidig blevet lettere for udenlandske producenter — herunder de norske — at levere halvfabrikata og færdigvarer til EU-markedet. På den anden side hersker der som beskrevet ulige adgang til råvarer. Det bevirker ulige konkurrencevilkår.

Hvad vil Kommissionen gøre for, at sildeindustrien i EU-landene kan operere på lige konkurrencevilkår med EUs nabolande — herunder sildeindustrien i Norge?

Et væld af præferenceaftaler og toldkontingenter har undermineret toldstrukturen på importen af fisk og fiskerivarer, uden at det tilsyneladende gavner nogen. Som konsekvens kan den nordeuropæiske forædlingsindustri ikke få de råvarer, den har behov for, mens færdigvarer fra udvalgte lande har let adgang til EU's marked.

Hvad vil Kommissionen endvidere gøre for at fremme et enklere og mere gennemskueligt regelsæt for told på importerede fisk og fiskerivarer?

Svar afgivet på Kommissionens vegne af Franz Fischler

(31. oktober 2003)

Kommissionen kan udmærket forstå det ærede medlems bekymringer med hensyn til forsyningssituationen for sild som råvare for Fællesskabets forarbejdningsindustri. Der er således et reelt behov for at bevare eller forbedre denne industris konkurrenceevne i hele Fællesskabet under hensyntagen til alle relevante faktorer.

Forslag om at suspendere tolden på sild som råvare har i mange år været genstand for lange drøftelser med medlemsstaterne. Der har imidlertid været diametralt modsatrettede opfattelser med hensyn hertil. Danmarks gentagne krav om vidtgående toldsuspensioner har altid mødt hård modstand især fra Irland, men også fra Det Forenede Kongerige, der begge har argumenteret med de særlige forhold, der gælder for fiskeriet efter pelagiske arter, deres respektive fiskesamfunds afhængighed af dette fiskeri og princippet om fællesskabspræferencen. Dette har ført til, at der ikke har kunnet vedtages enkle og klare toldregler, men en hel række blandede foranstaltninger (toldfri periode, autonom toldkvote og en GATT-kvote), der skal afbalancere disse modstridende interesser indbyrdes.

Toldindrømmelser, der aftales med tredjelande, kan gøre de gældende toldordninger mere komplicerede. Disse ordninger har imidlertid deres egen logik. Således er de toldkvoter, der blev aftalt med Norge og Island som led i EØS-udvidelsesforhandlingerne, blevet udformet under hensyn til den forestående EU-udvidelse og de nye kommende EU-medlemsstaters interesser.

Der har allerede efter EØS-udvidelsesforhandlingerne igen på den ene side været fremsat ønsker om en fuldstændig toldsuspension for fersk sild og makrel og på den anden været givet udtryk for modstand mod yderligere toldlettelser for disse produkter. Det viser sig også, at det ikke så meget er den nugældende toldsituation, der forværrer forsyningssituationen i visse medlemsstaters forarbejdningsindustri, men snarere at mange fiskefartøjer fra Fællesskabet lander deres sildefangster i norske havne. Dette skyldes geografiske forhold, der gør sig gældende for fiskeriet efter altantisk-skandinavisk sild. Det spørgsmål kan stilles, om toldpolitikken er det rette redskab til afhjælpning af denne situation.

Et andet interessant aspekt er den stærkt forbedrede situation for bestandene af nordsøsild. De nødforanstaltninger, som har været gældende for denne bestand i mange år, viser nu sine resultater. Således vil store mængder sild være til rådighed for Fællesskabet i de kommende år. Dette kan føre til, at mange medlemsstater vil fremføre det argument, at mængderne af sild i Fællesskabet nu er store, at Fællesskabets forarbejdningsindustri kan sikres rimelige forsyninger.

Det er klart, at de løbende forhandlinger inden for Verdenshandelsorganisationen (WTO) om markedsadgang og told i sidste ende vil føre til generelle toldsænkninger. I mellemtiden kommer de sonderende samtaler med medlemsstaterne i gang om et nyt flerårigt toldkvotesystem for 2004 til 2006 med henblik på at imødekomme de kortfristede behov. Kommissionen går ind i disse forhandlinger med et åbent sind og håber, at denne sondering vil føre til, at der fremsættes praktiske forslag, der kan får størst mulig opbakning fra medlemsstaterne.